คุณค่าบริษัท : ANAN โครงการใหม่ผุดอย่างดอกเห็ด
กลายเป็นที่ฮือฮาอีกครั้ง สำหรับ บริษัท อนันดา ดีเวลลอปเม้นท์ จำกัด (มหาชน) หรือ ANAN เนื่องจากบริษัทมีแผนเปิดโครงการใหม่ในเดือนมิถุนายน จำนวน 7 โครงการ มูลค่ารวมค่อนข้างมากถึง 2.27 หมื่นล้านบาท แบ่งเป็นจาก โครงการคอนโดมิเนียม 5 โครงการ (เป็นโครงการ JV ทั้งหมด) คาดมูลค่ารวม 2.12 หมื่นล้านบาท
5 มิ.ย. 2560

โดยมีโครงการดังนี้  Ideo Q Victory อนุสาวรีย์ชัยสมรภูมิ, Ideo Q สุขุมวิท 39, Elio Del Nest อุดมสุข, Ideo New พระราม 3 และ Ashton อโศก-พระราม 9 ซึ่ง 3 โครงการแรกดังกล่าวจะมีการเปิดให้จอง Online ในวันที่ 13 มิถุนายน 2560 และคาดว่าจะเปิดตัวทั้งหมดราวสัปดาห์ที่ 3 ของเดือนมิถุนายนเป็นต้นไป
ส่วนโครงการแนวราบมีแผนจะเปิดตัว 2 โครงการ มูลค่ารวม 1.5 พันล้านบาท ได้แก่ โครงการทาวน์เฮ้าส์ Unio Town ลำลูกกาคลอง 4 และโครงการบ้านเดี่ยว Airi พระราม5-ราชพฤกษ์ ทั้งนี้ หากการเปิดตัวโครงการใหม่ในเดือนมิถุนายนเป็นไปตามแผน จะทำให้งวดครึ่งแรกของปี ทาง ANAN จะมีการเปิดตัวโครงการใหม่รวม 10 โครงการ มูลค่ารวม 2.62 หมื่นล้านบาท
จากแผนการเปิดตัวโครงการใหม่ที่ค่อนข้างมากในเดือนมิถุนายน ส่งผลให้นักวิเคราะห์คาดว่ายอด Presales ในงวดไตรมาส 2 ปี 60 ต่อเนื่องถึงไตรมาส 3 ปี 60 จะเพิ่มขึ้นโดดเด่น 
โดย ANAN ได้ตั้งเป้าหมายยอด Presales งวดไตรมาส 2 ปี 60 ที่ 7.5 พันล้านบาท เพิ่มขึ้น 113% จากงวดเดียวกันของปีก่อน และ 66% จากไตรมาสก่อน รวมถึงคาดว่ายอด Presales ในงวดไตรมาส 3 ปี 60 จะเพิ่มขึ้นเป็น 1.03 หมื่นล้านบาท (เป็นไตรมาสที่สุดอันดับที่สอง)
นอกจากนี้ จากแผนเปิดตัวโครงการใหม่รวมทั้งปี 2560 จะมีจำนวนโครงการถึง 17 โครงการ ซึ่งคาดว่าจะมีมูลค่ารวมทำสถิติสูงสุดใหม่ราว 4.28 หมื่นล้านบาท ซึ่งจะแบ่งเป็นจากโครงการคอนโดมิเนียม 12 โครงการ (เป็นโครงการ JV 9 โครงการ) มูลค่ารวม 3.73 หมื่นล้านบาท ซึ่งส่วนใหญ่จะเป็นการเปิดตัวในช่วงปลาย 2Q17 และในงวด 4Q17 และโครงการแนวราบจำนวน 5 โครงการ มูลค่ารวม 5.5 พันล้านบาท
ส่งผลให้นักวิเคราะห์ประเมินยอด Presales ในปี 2560 จะทำสถิติสูงสุดใหม่ ซึ่ง ANAN ตั้งเป้าหมายยอด Presales ไว้ที่ 3.1 หมื่นล้านบาท เพิ่มขึ้น 23% จากงวดเดียวกันของปีก่อน ขณะที่ในด้านรายได้จากการโอนโครงการอสังหาริมทรัพย์ในปี 2560 คาดว่าจะทำได้โดดเด่นทั้งจากโครงการที่ ANAN เป็นเจ้าของเอง และโครงการ JV ซึ่งยังคงคาดว่ายอดโอนส่วนใหญ่จะอยู่ในงวดไตรมาส 4 ปี 60 ตามแผนการก่อสร้างโครงการคอนโดมิเนียมที่จะแล้วเสร็จในช่วงดังกล่าว
ทั้งนี้ นักวิเคราะห์ยังคงประเมินกำไรสุทธิงวดปี 2560 ที่ 1,866 ล้านบาท เพิ่มขึ้น 21% จากงวดเดียวกันของปีก่อน
ส่วนผลการดำเนินงานไตรมาส 1 สิ้นสุดวันที่ 31 มีนาคม 2560 บริษัทมีรายได้ทั้งสิ้น 2,314.33 ล้านบาท จากงวดเดียวกันของปีก่อน 2,595.44 ล้านบาท อันเนื่องจากรายได้จากการขายอสังหาริมทรัพย์ลดลง แต่มีรายได้จากการบริหารโครงการและรายได้จากการให้บริการก่อสร้างเพิ่มขึ้น จึงประคองให้บริษัทมีกำไรอยู่ที่ 140.35 ล้านบาท หรือ 0.03 บาทต่อหุ้น จากงวดเดียวกันของปีก่อน 148.68 ล้านบาท หรือ 0.04 บาทต่อหุ้น
อย่างไรก็ตามทางนักวิเคราะห์ บล. เคทีบี มองว่าจากการเปิดตัวโครงการใหม่ในเดือน มิ.ย. ค่อนข้างมาก คาดว่าจะช่วยทำให้ยอด Presales พุ่งขึ้นได้อย่างโดดเด่น ซึ่งจะเป็นการสะสมยอด Backlog ที่จะรับรู้เป็นรายได้ในปีถัดๆ ไปมากขึ้น แนะนำ “ซื้อ” เป้าหมาย 6 บาท
…
ผู้ถือหุ้นรายใหญ่
รายชื่อกรรมการ